Bilbao BBK Live

Bilbao BBK Live Bilboko Kobeta mendian ospatzen duten pop rock musika makrojaialdia da. Lehenengo ekitaldia 2006an Bilboko Udalak eta Last Tour International izeneko sustatzaile musikalak antolatu zuten.

Historia 
2006an, lehenengo ekitaldia ospatu zutenean, Kobeta mendiko esparruan hiru egunetan 51.000 ikusle inguruk 40 talde baino gehiago ikusi zituzten orduan Bilbao Live Festival izena zuen jaialdian. Horrela helburua bete zuten, Bilbo udako musika makrojaialdiaren zirkuituan sartu zen.

Ricardo Barkalak, Lan eta Sustapen Ekonomikoaren zinegotzia zena, "ingurumarian kexarik edota nabarmendutako istripurik” ia ez zeudela aipatu zuen. Musikariek ere pozik agertu ziren. Athom Rumbaren taldekidea zen Roberrek «Bilbao Live Festivalen onena antolakuntza izan dela» adierazi zuen, haiek hainbat jaialditan aritu ondoren Bilborena baino hobeto antolaturik ez da izan eta.

Hain ona zen harrera ezen 2007an BBK aurrezki kutxak antolakuntzan sartu eta Bilbao Live BBK Live bilakatu baitzen. Bigarren ekitaldiak aurrekoa baino arrakasta handia izan zuen, ia 100.000 lagun bilduz.

2008an heavy metal taldeak utzi eta pop taldeak ekartzeari ekin zioten antolatzaileek ikusle gehiago izateko asmotan. Hala ere The Police, REM, Lenny Kravitz eta The Prodigyk 79.810 sarrera baino ez zituzten saldu.

2009an 52.663 ikusle izan zituzten, batez ere Depeche Modek edo Placebok erakarriak.

2010eko ekitaldirako 76.579 sarrera saldu zituzten, horietatik gehienak Euskal Herritik at. Rammstein, Pearl Jam eta Faith No More taldeburuak izan ziren.

Kritikak 
Jaialdi erraldoi hau ez da guztion gustukoa izan, kritikak ere jasan dituelako. Kultura arloaren aldetik, jaialdia Bilboko Udalaren aurrekontuetan izandako pisua salatu dute, hiriko beste musika ekitaldiak (Aste Nagusia edo Udal Musika Bandaren kalterako). Ekonomia aldetik, bere eragina eskasa ere izan dela kritikatu dute, oso gutxi eskaini izan duelako lanpostutan eta BPGn.

Izenean Live anglizismoa erabiltzea ere gogor salatu dute Anjel Lertxundi bezalako idazleek.

Esparrua 
Esparrura ailegatzeko autobusez joan daiteke:
 Bilbobus, tarifa ordainduz:
 58. Linea (Mintegitxueta - Atxuri, 15' maiztasuna duena)
 80. Linea (Altamira - Termibus 30' maiztasuna duena)
 Autobus linea bereziak, dohainik:
 San Mamesetik (5-10' maiztasuna duena)
 BECetik (15' maiztasuna duena)

Esparruan hiru gune nagusi prestatzen dituzte: bi eszenatoki nagusiak eta -DJen karpa. Gainera, badaude saltokiak, txosnak- ikusleek ezin dituzte esparruan jateko edo edatekorik sartu- 30.000 metro koadroko atseden eta lo egiteko gunea, eta abar.

Ekitaldiak

Erreferentziak

Ikus, gainera 
 Kobetasonik

Kanpo estekak 
 Webgune ofiziala 

Euskal Herriko musika jaialdiak
Altamira (Bilbo)
Bilboko musika
Rock jaialdiak